KIRJALLINEN KYSYMYS E-3219/00 esittäjä(t): Elizabeth Lynne (ELDR) komissiolle. Eronneiden vanhempien lapsiin liittyvät elatusapumaksut.



Virallinen lehti nro 151 E , 22/05/2001 s. 0104 - 0105



KIRJALLINEN KYSYMYS E-3219/00 esittäjä(t): Elizabeth Lynne (ELDR) komissiolle (17. lokakuuta 2000) Aihe: Eronneiden vanhempien lapsiin liittyvät elatusapumaksut Onko jo olemassa tai valmisteilla EU:n lainsäädäntöä sen varmistamiseksi, että eronneet yksinhuoltajat saavat elatusapumaksuja entiseltä puolisoltaan, kun tämä on lähtöisin eri EU-maasta tai asuu eri jäsenvaltiossa? António Vitorinon komission puolesta antama vastaus (15. marraskuuta 2000) Komissio haluaa kiinnittää arvoisan parlamentinjäsenen huomion 27. syyskuuta 1968 tehtyyn yleissopimukseen tuomioistuimen toimivallasta sekä tuomioiden täytäntöönpanosta yksityisoikeuden alalla (Brysselin yleissopimus)(1). Yleissopimuksen mukaan kanne elatusvelvollista vastaan voidaan nostaa elatusapuun oikeutetun kotipaikan tuomioistuimessa. Sopimuksessa määrätään myös jäsenvaltioiden sellaisten tuomioistuinten ja viranomaisten tekemien sopimusten tunnustamisesta, joilla on valtuudet tehdä elatusapupäätöksiä, samoin kuin menettelystä, jolla kyseiset päätökset voidaan panna täytäntöön muissa jäsenvaltioissa. Toisin sanoen Brysselin yleissopimuksen mukaan lasten huoltajana toimiva eronnut vanhempi voi saattaa asian asuinpaikkansa tuomioistuimen käsiteltäväksi elatusmaksuja koskevan tuomion saamiseksi. Tuomioistuimen päätös voidaan yleissopimuksessa määrätyn järjestelmän ansiosta panna täytäntöön siinä valtiossa, jossa entisen aviopuolison kotipaikka sijaitsee. Brysselin yleissopimusta, jonka kaikki jäsenvaltiot ovat ratifioineet, ollaan muuttamassa yhteisön asetukseksi, mikä on ollut mahdollista Amsterdamin sopimuksen voimaantulosta lähtien. Muutokseen sisältyy myös eräitä asiasisältöön liittyviä muutoksia, kuten päätösten tunnustamis- ja täytäntöönpanojärjestelmän yksinkertaistaminen ja nopeuttaminen ottamalla käyttöön alkuperäiseen päätökseen liitettävä todistus ja antamalla vastaanottavan jäsenvaltion viranomaiselle tiedot, joita tarvitaan tuomion julistamiseksi täytäntöönpanokelpoiseksi. Poliittisen yhteistyön puitteissa jäsenvaltiot hyväksyivät Roomassa 6. marraskuuta 1990 yleissopimuksen elatusmaksujen takaisinperintää koskevien menettelyjen yksinkertaistamisesta. Yleissopimuksen tärkeimpänä tehtävänä on täydentää hallinnollisin järjestelyin Brysselin yleissopimusta. Sen mukaan kuhunkin jäsenvaltioon perustetaan keskusviranomainen, jonka tehtävänä on paikantaa velallinen, saattaa päätös täytäntöönpanokelpoiseksi ja ryhtyä tarvittaviin täytäntöönpanotoimiin. Kaikki jäsenvaltiot eivät kuitenkaan ole ratifioineet sopimusta, eikä se näin ollen ole tullut voimaan. Tampereella 15.16. lokakuuta 1999 pidetyssä Eurooppa-neuvoston kokouksessa kehotettiin vähentämään edelleen välivaiheita, jotka ovat vielä tarpeen päätösten ja tuomioiden tunnustamiseksi ja täytäntöönpanemiseksi pyynnön vastaanottavassa valtiossa. Ensi vaiheessa olisi poistettava nämä välivaiheen menettelyt (mldr) tiettyjen perheoikeudellisissa riita-asioissa (esim. elatusvaateista (mldr)) annettujen tuomioiden osalta. Nämä päätökset tunnustettaisiin sellaisinaan kaikkialla unionissa ilman välivaiheen käsittelyä tai ilman että täytäntöönpanosta voidaan perustellusti kieltäytyä. Tähän voitaisiin liittää tiettyjä siviiliprosessioikeutta koskevia vähimmäisvaatimuksia. Tampereen Eurooppa-neuvoston kehotuksen mukaisesti neuvosto ja komissio laativat parhaillaan toimenpideohjelmaa rikos- ja siviiliasioita koskevien päätösten vastavuoroisen tunnustamisen periaatteen täytäntöönpanemiseksi. Tähän sisältyvät väliaikaisten toimenpiteiden poistaminen (eksekvatuuri) elatusvelvollisuutta koskevien tuomioiden osalta. (1) EYVL L 299, 31.12.1972 (konsolidoitu toisinto).